เอกสารแนบ 3 อื่นๆ

ความรับผิดชอบต่อสังคม

Corporate social responsibility

ประจำปี 2555

กิจกรรมด้านสังคม

“มหัศจรรย์แห่งจินตนาการของหนู”

บริษัท เอ็ม บี เค จำกัด (มหาชน) ร่วมกับ บริษัทเดอะไนน์ เซ็นเตอร์ จำกัด, ธนาคาร ธนชาต
และหน่วยงานอื่นๆ จัดงาน “มหัศจรรย์แห่งจิตนาการของหนู” เมื่อวันเสาร์ที่ 14 มกราคม 2555
โดยเป็นการจัดกิจกรรมผ่านแนวคิด 3 E For KIDS (Education, Experience,
Excellent), เพื่อเป็นการเปิดโอกาสให้เด็กและเยาวชนได้มีเวทีในการแสดงออกในทางที่ถูกต้อง
พร้อมทั้งสร้างแรงบันดาลใจในการค้นหาพรสวรรค์ของเด็กแต่ละคน
อีกทั้งช่วยทำให้เด็กมีพัฒนาการทั้งทางสมอง ร่างกาย และอารมณ์ ได้อย่างครบถ้วนสมบูรณ์
เพื่อพร้อมเติบโตเป็นผู้ใหญ่ที่ดีในอนาคต นอกจากนี้ยังช่วยให้เด็กๆ มีจิตใจอ่อนโยน มีสมาธิ
มีความมั่นใจในการแสดงออก และเป็นการใช้เวลาว่างให้เป็นประโยชน์

วัตถุประสงค์

1.  เพื่อส่งเสริมให้เด็กและเยาวชนไทยกล้าแสดงออก
    และนำไปเป็นแนวทางในการพัฒนาที่ดีต่อไปในอนาคต

2.  เพื่อส่งเสริมให้เด็กและเยาวชนได้ใช้เวลาว่างในการสร้างสรรค์ผลงานที่เป็นประโยชน์

3.  เพื่อเปิดโอกาสให้เด็กและเยาวชนไทยได้ทำกิจกรรมร่วมกัน
    พร้อมสร้างเสริมพัฒนาการด้านสมอง ร่างกาย และอารมณ์

4.  เพื่อตอบสนองนโยบายของรัฐบาลในการมีส่วนร่วมพัฒนาคุณภาพชีวิตเด็ก
    และเยาวชนไทยซึ่งเป็นกำลังสำคัญของชาติในอนาคต

กิจกรรมภายในงาน

-   ซุ้มกิจกรรม ประกอบด้วย

-   ซุ้มโตขึ้นหนูอยากเป็น ได้แก่ กิจกรรมสร้างแรงบันดาลใจ ในการค้นหาพรสวรรค์
    และเสริมทักษะจากอาชีพต่างๆในรูปแบบเกมส์ กิจกรรม เพื่อเพิ่มการเรียนรู้อย่างสนุกสนาน

-   ซุ้มรักษาดินแดน ได้แก่ กิจกรรมเสริมทักษะจากอาชีพ ทหาร ตำรวจ ผ่านเกมส์ยิงปืนฉีดน้ำ
    ที่ช่วยฝึก เรื่องสมาธิ และความแม่นยำ

-   ซุ้ม The Nine Channel เป็นกิจกรรมให้น้องๆ ได้ลองเป็นพิธีกร โดยการฝึกอ่านสคริปต์
    หน้ากล้อง ซึ่งจะช่วยให้น้องมีความกล้าแสดงออก และมีความมั่นใจในการพูด ต่อหน้าสาธารณะ

-   ซุ้มโรงเรียนของหนู เป็นกิจกรรมพัฒนาทักษะจากห้องเรียนจำลอง ผ่านเกมส์เติมคำศัพท์
    ภาษาอังกฤษ แสนสนุก

-   ซุ้มตะลุยห้องพยาบาล เป็นการเล่นกิจกรรมจับคู่ยาและโรคต่างๆ เพื่อให้น้องๆ ได้รู้จักวิธีรักษา
    และจดจำชื่อยาในการรักษาอาการเจ็บป่วยเบื้องต้นได้

-   ซุ้มคัพเค้กหรรษา เป็นกิจกรรมเรียนรู้การแต่งหน้าคัพเค้ก กับพี่ๆ
    จากโรงเรียนการอาหารนานาชาติสวนดุสิต

-   กิจกรรมบนเวที ประกอบด้วย

    -   การแสดงของเด็ก ประกอบด้วย การแสดงไวโอลิน จากสถาบันรักษ์ไวโอลิน
        การแสดงโขนเด็ก จากศูนย์อนุรักษ์ศิลปวัฒนธรรมไทย หรือบ้านโขนริมน้ำ
        การแสดงชุดพระรามตามกวาง และยกรบ การแสดงจากศิลปินตัวน้อย เช่น
        น้องพอตเตอร์ และน้องวันใส จากรายการ เดอะ เทรนเนอร์
        และการแสดงโชว์สุนัขแสนรู้

    -   การประกวด THE NINE FANCY KIDS

“LOVE 2 SHARE PETS FUNNY CHARITY SHOW 2012”

บริษัท เอ็ม บี เค จำกัด (มหาชน) ผู้บริหาร MBK CENTER ร่วมกับ กลุ่ม Love 2 Share
จัดงาน “LOVE 2 SHARE PETS FUNNY CHARITY SHOW 2012” เพื่อระดมทุนสนับสนุนโครงการ
“LOVE 2 SHARE GO TO SCHOOL” ซึ่งเป็นกิจกรรมปลูกจิตสำนึกที่ดีในการเลี้ยงสัตว์
ให้กับเด็กและเยาวชน กว่า 85 โรงเรียนทั่วประเทศ ในวันที่ 29 - 31 มกราคม 2555 เวลา
14.00 - 20.00 น. ณ ลานกิจกรรม MBK Avenue ชั้น G MBK CENTER

วัตถุประสงค์

1.  เพื่อให้เกิดภาพพจน์ที่ดีต่อสาธารณชนในฐานะที่เป็นองค์กรหนึ่งที่ให้การสนับสนุนกิจกรรมอันเป็นประโยชน์ต่อสังคม

2.  เพื่อปลูกจิตสำนึกที่ดีในการเลี้ยงสัตว์ ให้กับเด็กและเยาวชน

กิจกรรมภายในงาน

-   ซุ้มกิจกรรม ประกอบด้วย

    -   ซุ้มจากหน่วยงานที่ให้ความช่วยเหลือสัตว์ อาทิ ซุ้มมูลนิธิบ้านสงเคราะห์สัตว์พิการ
        (ในความอุปถัมภ์ของหลวงตามหาบัว ญาณสัมปันโน), ซุ้มบ้านป้าสำรวย, ซุ้มบ้านป้าวัชรี,
        ซุ้ม Dogilick, ซุ้ม SOS และซุ้มจากกลุ่มคอสเพลย์ไทยช่วยเพื่อนสี่ขา

    -   ซุ้มจากศิลปินดารา อาทิ คุณแอน อังคนา, คุณคิตตี้, คุณแตน ราตรี และคุณบี๋ คณาคำ
        อภิรดี

    -   ซุ้มโชว์สุนัข เป็นซุ้มจัดแสดงสุนัขพันธุ์ดีจากการประกวดในโครงการต่างๆ
        โดยผู้ร่วมงานสามารถซื้อสุนัขกลับไปเลี้ยงที่บ้านได้
        ซึ่งจะมีเจ้าหน้าที่ให้คำแนะนำเกี่ยวกับการเลี้ยงสัตว์ก่อนที่จะมอบสุนัขให้นำกลับไปเลี้ยง

-   กิจกรรมบนเวที ประกอบด้วย

    -   การแสดง MINI CONCERT เปิดอัลบั้มเพลงเพื่อน้องหมาน้องแมว จากศิลปิน แอน
        ธิติมา, เบลล์ นันทิตา, สุกัญญา มิเกล, บี๋ คณาคำ อภิรดี, บรรณ สุวรรณโณชิน,
        ชีพชนก ศรียามาตย์, แฟรี่ ศุภัคญาฎาร์, ซ้ง ธิติ, วงตลาดพลู คลูเพลย์ (TALADPLU
        COOLPLAY) และวง แอดดิกแอนนิมอล

    -   การเสวนา ในหัวข้อ “คิดให้ดีก่อนเลี้ยง คิดดูก่อนช่วย” โดยกลุ่มศิลปิน

    -   การแสดงแฟชั่นโชว์ นำโดย นุ้ย เกศริน , ริค วชิรปิลันธิ์, โต ป๊อป โอเวอร์โดส
        และวงแอดดิกแอนนิมอล

    -   การเปิดตัวหนังสือ “เพราะเขารักเราหมดใจ” โดยเหล่านักเขียนชื่อดัง

“MBK Rally Charity Tour#3”

โครงการ MBK Rally Charity Tour
กิจกรรมการแข่งขันรถยนต์แบบแรลลี่ท่องเที่ยวพร้อมครอบครัวเป็นกิจกรรมหลัก
นอกจากนี้ยังเป็นการเปิดโอกาสให้ผู้ประกอบการร้านค้าต่างๆ ภายในศูนย์การค้า
ได้ร่วมมีโอกาสทำกิจกรรมเพื่อสังคม ด้วยการบริจาคอุปกรณ์เครื่องเขียน
และอุปกรณ์กีฬาให้กับอุทยานแห่งชาติเขาใหญ่เพื่อนำไปให้กับเด็กๆ ในพื้นที่ห่างไกลต่อไป ในวันที่ 28
มีนาคม 2555 ณ ที่ทำการอุทยานแห่งชาติเขาใหญ่

วัตถุประสงค์

  1. เพื่อเชื่อมความสัมพันธ์อันดี ระหว่างบริษัทฯ กับผู้ประกอบการภายในศูนย์การค้า

  2. เพื่อส่งเสริมให้ผู้ประกอบการภายในศูนย์การค้า ได้มีโอกาสพบปะและได้ทำกิจกรรมร่วมกัน

  3. เพื่อสร้างความประทับใจแก่ผู้ประกอบการภายในศูนย์การค้า
  ให้ได้มีโอกาสทำกิจกรรมร่วมกับผู้บริหารของบริษัทฯ

“มหกรรมการ์ตูนกรุงเทพฯ 2012 (Bangkok Cartoon Festival 2012)”

บริษัท เอ็ม บี เค จำกัด (มหาชน) ร่วมกับ สำนักวัฒนธรรม กีฬาและการท่องเที่ยว
กรุงเทพมหานคร จัดงาน “มหกรรมการ์ตูนกรุงเทพฯ 2012 (Bangkok Cartoon Festival
2012)” โดยมีวัตถุประสงค์ เพื่อใช้การ์ตูนเป็นสื่อในการสร้างวัฒนธรรมการอ่านให้แก่เด็ก เยาวชน
และประชาชนทั่วไป พร้อมทั้งส่งเสริมการสร้างจินตนาการรูปแบบใหม่ๆ
ผ่านการ์ตูนตามโครงการรณรงค์ให้กรุงเทพมหานครเป็นนครแห่งการอ่าน และเมืองหนังสือโลกปี
2556 ในระหว่างวันที่ 12-14 ตุลาคม 2555 เวลา 13.00 – 20.00 น. ณ บริเวณลานกิจกรรม
MBK Avenue ชั้น G MBK CENTER

กิจกรรมภายในงาน

-   กิจกรรมบนเวที อาทิ การแสดงการ์ตูนส่งเสริมการอ่านผ่านละครหน้าขาว
    การประกวดวาดภาพการ์ตูน คอสเพลย์การ์ตูนจากหนังสือ กิจกรรมวาดไปพากย์ไป
    สนทนาภาษาการ์ตูน และละครหุ่น นิทานแต้มฝัน

-   กิจกรรมอื่นๆ อาทิ นิทรรศการ Work Shop Street Show
    แสดงผลงานกิจกรรมและจำหน่ายผลิตภัณฑ์เกี่ยวกับการ์ตูนของนักศึกษามหาวิทยาลัยต่างๆ เช่น
    แอนิเมชั่นออกแบบการ์ตูน เขียนหนังสือการ์ตูน หนังสือการ์ตูนทำมือ

“สามล้อไทยร่วมใจ ขจัดภัยจูงแขก”

บริษัท เอ็ม บี เค จำกัด (มหาชน) ร่วมกับ สถานีตำรวจท่องเที่ยว 2 กองกำกับการ 1
กองบังคับการตำรวจท่องเที่ยว จัดโครงการ “สามล้อไทยร่วมใจ ขจัดภัยจูงแขก” เมื่อศุกร์วันที่ 16
พฤศจิกายน 2555 เวลา 14.30 -16.00 น. ณ ลานกิจกรรม MBK Avenue ชั้น G MBK
CENTER

วัตถุประสงค์

เพื่อควบคุมอาชญากรรมตามแนวคิดตำรวจรับใช้ชุมชน (Community Policing)
โดยการสร้างเครือข่ายกับสมาชิกรถสามล้อ ตุ๊ก ตุ๊ก
และประชาชนผู้อาศัยอยู่บริเวณใกล้เคียงกับบริเวณสามล้อรับจ้าง แท็กซี่
ในการร่วมกันเป็นหูเป็นตาให้แก่ตำรวจ เมื่อเกิดเหตุการณ์ที่เข้าข่ายการหลอกลวง
และอาชญากรรมต่างๆ ต่อนักท่องเที่ยว
ซึ่งนำไปสู่ความปลอดภัยด้านชีวิตและทรัพย์สินของนักท่องเที่ยวทั้งชาวไทย และต่างชาติ

กิจกรรมภายในงาน

-   พิธีปล่อยขบวนรถสามล้อ เพื่อร่วมรณรงค์เตือนภัย
    และสร้างความมั่นใจให้เกิดแก่นักท่องเที่ยวในด้านความปลอดภัยกับการใช้บริการ เนื่องจาก
    รถสามล้อนั้นถือเป็นพาหนะที่นักท่องเที่ยวส่วนใหญ่ โดยเฉพาะชาวต่างชาตินิยมใช้บริการมาก
    โดยเส้นทางรณรงค์ เริ่มจาก MBK Center และสิ้นสุดที่บริเวณท้องสนามหลวง ศาลหลักเมือง

“เด็กๆ เดินทางปลอดภัยเพราะผู้ใหญ่ใจดี”

บริษัท เอ็ม บี เค จำกัด (มหาชน)
ร่วมกับศูนย์วิจัยเพื่อสร้างเสริมความปลอดภัยและป้องกันการบาดเจ็บในเด็ก (ศปด.)
ภาควิชากุมารเวชศาสตร์ คณะแพทยศาสตร์ โรงพยาบาลรามาธิบดี และภาคีเครือข่าย จัดงาน
“เด็กๆ เดินทางปลอดภัยเพราะผู้ใหญ่ใจดี” เมื่อวันอังคารที่ 20 พฤศจิกายน 2555 เวลา 15.00
– 17.00 น. ณ ลานกิจกรรม MBK Avenue ชั้น G MBK CENTER

วัตถุประสงค์

เพื่อรณรงค์ให้ทุกภาคส่วนของสังคมเห็นความสำคัญของความปลอดภัยบนเส้นทางการเดินของเด็กๆ
และสร้างกระแสเรียกร้องขอทางเท้าที่ปลอดภัย เช่น การสร้าง/ซ่อมแซมทางเท้า
และมีนโยบายปรับปรุง สร้างสิ่งแวดล้อมที่เอื้อต่อความปลอดภัยของเด็กในการใช้ทางเท้า

กิจกรรมภายในงาน

-   กิจกรรมบนเวที มีการแสดงเต้น Walk This Way Flash Mob Dance
    จากนักเรียนโรงเรียนต่างๆ ในสังกัดกรุงเทพมหานคร และทีมงานอาสาสมัคร
    เพื่อรณรงค์การข้ามถนนอย่างปลอดภัย สร้างสีสันโดย คุณนุ้ย ธนวัฒน์ ประสิทธิสมพร
    ดีเจจากคลื่น 94 EFM น้องๆ นักเรียน และมาสคอต บนเวที

-   กิจกรรมอื่นๆ ภายในงาน ถูกเนรมิตพื้นที่การจัดงานให้เป็นเส้นทางเดินเท้าที่ถูกต้อง
    มีการจัดแสดงนิทรรศการภาพถ่ายทางเดินของหนู
    ซึ่งเป็นภาพถ่ายที่มาจากนักเรียนจากโรงเรียนต่างๆ ที่เข้าร่วมโครงการ
    และได้รับคัดเลือกเพื่อนำมาจัดแสดงในงานครั้งนี้ ซุ้มเกมส์บันไดงู
    และซุ้มกิจกรรมจากหน่วยงาน มูลนิธิต่างๆ สามารถให้ความรู้ และสร้างสีสันได้ตลอดทั้งงาน

“เติมเต็ม...พัฒนาชุมชนให้น่าอยู่”

บริษัท เอ็ม บี เค จำกัด (มหาชน) ร่วมกับ พนักงาน บริษัท เอ็ม บี เค จำกัด (มหาชน)
ที่มีความสนใจและมีจิตอาสาในการทำกิจกรรมเพื่อสาธารณะประโยชน์ต่อสังคมภายนอก
โดยยึดหลักการทำกิจกรรมเพื่อพัฒนา
และช่วยเหลือสังคมที่เป็นหน่วยงานของภาครัฐและเอกชนที่ต้องการความช่วยเหลือในรูปแบบการบริจาคสิ่งของหรือการซ่อมแซมอาคารสถานที่
รวมถึงกิจกรรมการเสริมสร้าง และพัฒนาทางสังคมให้แก่ผู้ด้อยโอกาสตามความเหมาะสม โดยปี
2555 ได้จัดโครงการ “เติมเต็ม...พัฒนาชุมชนให้น่าอยู่” ณ วัดเทียนถวาย จังหวัดปทุมธานี
ในวันที่ 15 ธันวาคม 2555

วัตถุประสงค์

1. เพื่อเป็นการสร้างความสามัคคีของพนักงาน

2. เพื่อใช้เวลาว่างให้เกิดประโยชน์ และสร้างสรรค์สิ่งดีๆ กลับคืนสู่สังคม

  3. เพื่อเป็นการปลูกฝังและสร้างจิตสำนึกที่ดีในการแบ่งปัน และช่วยเหลือแก่ผู้ด้อยโอกาสในสังคม

4. เพื่อเป็นการส่งเสริมภาพลักษณ์ที่ดีให้กับองค์กร

กิจกรรมภายในงาน

-   ดำเนินการปรับปรุงศาลาทางเดิน และศาลาที่พัก ณ วัดเทียนถวาย จังหวัดปทุมธานี
    ซึ่งทางคณะทำงานฯ ได้ดำเนินการสำรวจวัดที่อยู่ในจังหวัดปทุมธานี และพิจารณาแล้วเห็นว่า
    ศาลาทางเดินและศาลาที่พัก วัดเทียนถวาย จังหวัดปทุมธานี มีความเก่าแก่
    ซึ่งควรได้รับการปรับปรุงให้สดใส น่าดูยิ่งขึ้น

กิจกรรมด้านสุขภาพ

รณรงค์ป้องกัน และแก้ไขปัญหาโรคติดต่อทางเพศสัมพันธ์ และเอดส์

เนื่องในวันวาเลนไทน์ ปี 2555

“รักปลอดภัย ถุงยางอนามัย...เอาอยู่”

บริษัท เอ็ม บี เค จำกัด (มหาชน) ร่วมกับ สำนักโรคเอดส์ วัณโรค และโรคติดต่อทางเพศสัมพันธ์
(สอวพ.) กรมควบคุมโรค กระทรวงสาธารณสุข จัดงาน
รณรงค์ป้องกันและแก้ไขปัญหาโรคติดต่อทางเพศสัมพันธ์และเอดส์ เนื่องในวันวาเลนไทน์ ปี 2555
“รักปลอดภัย ถุงยางอนามัย...เอาอยู่” เมื่อวันอังคารที่ 14 กุมภาพันธ์ 2555 เวลา 10.00 -
20.00 น. บริเวณลานกิจกรรม MBK Avenue ชั้น G MBK CENTER

วัตถุประสงค์

1.  เพื่อเผยแพร่ประชาสัมพันธ์ข้อมูล ความรู้ สถานการณ์ของโรคติดต่อทางเพศสัมพันธ์ และเอดส์
    ให้เข้าถึงประชาชน

2.  เพื่อส่งเสริมให้ประชาชนมีพฤติกรรมในการป้องกันโรคติดต่อทางเพศสัมพันธ์ และเอดส์ที่ถูกต้อง
    ตลอดจนมีพฤติกรรมทางเพศที่ปลอดภัย

กิจกรรมภายในงาน

-   กิจกรรมบนเวที

-   การแสดงดนตรีอะคูสติก ก่อนบ่ายคลายเครียด จูเนียร์ “รักปลอดภัย
    ถุงยางอนามัย...เอาอยู่”

-   การแสดงมินิคอนเสิร์ตจากศิลปิน เนโกะ จัมพ์ และ สินเจริญ บราเธอร์ส

-   กิจกรรมอื่นๆ

-   ซุ้มนิทรรศการรณรงค์ป้องกันโรคติดต่อทางเพศสัมพันธ์ และเอดส์ เกมส์ดัดลวดด้วยรัก
    จังหวะรัก และรักถูกคีย์

-   การประชาสัมพันธ์โดยการแจกใบปลิวรณรงค์ป้องกันโรคติดต่อทางเพศสัมพันธ์ และเอดส์
    พร้อมทั้ง ตั้งจุด Condom point แจกฟรี บริเวณทางเชื่อมสะพานลอยชั้น 2 (โบนันซ่า)

“วันไตโลก ( World Kidney Day )”

บริษัท เอ็ม บี เค จำกัด (มหาชน) ร่วมกับ สมาคมโรคไตแห่งประเทศไทย จัดกิจกรรม
“วันไตโลก ( World Kidney Day )” เนื่องในวันไตโลก ปี 2555 ในวันเสาร์ที่ 4 มีนาคม
2555 เวลา 10.00 – 18.00 น. ณ ลานรามาฮอลล์ ชั้น G

วัตถุประสงค์

เพื่อเป็นการเผยแพร่ความรู้และส่งเสริมสุขภาพไตแก่ประชาชนทั่วไป
โดยมีขบวนรณรงค์แจกใบปลิวเผยแพร่ประชาสัมพันธ์ข้อมูลความรู้เกี่ยวกับโรคไตให้เข้าถึงประชาชน

กิจกรรมภายในงาน

ภายในงานมีการจัดกิจกรรมพบแพทย์ เพื่อตรวจสุขภาพไต และมีซุ้มเกมส์ กิจกรรมต่างๆ มากมาย
เกี่ยวกับการให้ความรู้โรคไต และการส่งเสริมสุขภาพ พร้อมทั้งมีมินิคอนเสิร์ตจากศิลปินชื่อดัง

“วันงดสูบบุหรี่โลก”

บริษัท เอ็ม บี เค จำกัด (มหาชน) ร่วมกับ สำนักงานกองทุนสนับสนุนการสร้างเสริมสุขภาพ
(สสส.) จัดกิจกรรม “วันงดสูบบุหรี่โลก” เนื่องในวันงดสูบบุหรี่โลก 31 พฤษภาคม 2555
เพื่อรณรงค์และปลูกฝังค่านิยมที่ไม่สูบบุหรี่ พร้อมทั้งประชาสัมพันธ์ให้ทราบถึงโทษ พิษภัย
และผลกระทบที่เกิดจากการบริโภคยาสูบ ในวันที่ 31 พฤษภาคม 2555 เวลา 10.00 – 18.00
น. ณ บริเวณลานกิจกรรม MBK Avenue ชั้น G MBK CENTER

วัตถุประสงค์

1.  เพื่อรณรงค์เนื่องในวันงดสูบบุหรี่โลก 31 พฤษภาคม 2555

2.  เพื่อป้องกันการเริ่มสูบบุหรี่ในกลุ่มเยาวชน และปลูกฝังค่านิยมที่ไม่สูบบุหรี่
    พร้อมทั้งประชาสัมพันธ์ให้ทราบถึง โทษ พิษภัย และผลกระทบที่เกิดจากการบริโภคยาสูบ

กิจกรรมภายในงาน

-   กิจกรรม รณรงค์ก่อกระแสประชาสัมพันธ์ “NoNo กระต่ายขาเดียว”
    เพื่อป้องกันการเริ่มสูบบุหรี่ในกลุ่มเยาวชน และเพื่อประชาสัมพันธ์ให้
    ประชาชนที่มาใช้บริการให้ รู้ทันอุตสาหกรรมยาสูบ โดยนิสิต นักศึกษาคณะทันตแพทย์ศาสตร์
    จาก 4 สถาบัน ได้แก่ จุฬาลงกรณ์มหาวิทยาลัย มหาวิทยาลัยธรรมศาสตร์
    มหาวิทยาลัยศรีนครินทรวิโรฒ และมหาวิทยาลัยรังสิตซึ่งมีมาสคอต “NoNo กระต่ายขาเดียว”
    มาร่วมสร้างสีสันในงาน พร้อม เกมส์ “NoNo เตะลูกโทษต้านบุหรี่”
    เพื่อเป็นการเชิญชวนให้เยาวชน และประชาชนทั่วไปมาร่วมเล่นเกมเตะฟุตบอล ทำลายบุหรี่
    พร้อมทั้งรับของที่ระลึก

กิจกรรมด้านวัฒนธรรม

กิจกรรมวันแม่แห่งชาติ

“MBK สานสายใย สื่อพลัง...รักแม่ 55”

เนื่องในโอกาสวันแม่แห่งชาติ 12 สิงหาคม 2555 บริษัท เอ็ม บี เค จำกัด (มหาชน) ผู้บริหาร
MBK CENTER ร่วมกับ สำนักงานเขตปทุมวัน หน่วยงานราชการ และบริษัท ร้านค้าภายใน MBK
CENTER จัดงาน “MBK สานสายใย สื่อพลัง...รักแม่ 55” ในวันอาทิตย์ที่ 12 สิงหาคม 2555 ณ
ลานกิจกรรม MBK Avenue ชั้น G MBK CENTER

วัตถุประสงค์

  1. เพื่อให้ประชาชนได้แสดงความจงรักภักดีและร่วมถวายพระพรปีมหามงคลในวโรกาสสมเด็จ
  พระนางเจ้าสิริกิติ์พระบรมราชินีนาถ ทรงเจริญพระชนมพรรษา 80 พรรษา

  2.
  เพื่อจัดกิจกรรมที่ส่งเสริมให้เด็กและเยาวชนเห็นถึงความสำคัญของวันแม่และเป็นการแสดงความรัก
  และความกตัญญูต่อผู้มีพระคุณ

  3. เพื่อสนับสนุนให้ประชาชนทั่วไปได้ตระหนักถึงความสำคัญของสถาบันครอบครัว
  โดยเฉพาะการส่งมอบความสุขและรอยยิ้มให้แก่กัน

  4. เพื่อร่วมเป็นส่วนหนึ่งในการเพิ่มพื้นที่สีเขียวในกรุงเทพมหานคร

กิจกรรมภายในงาน

-   กิจกรรมปลูกต้นมะลิ 8,000 ต้น มีการแจกต้นมะลิให้กับประชาชนที่มาร่วมงาน ณ ลานกิจกรรม
    MBK Avenue ชั้น G MBK CENTER

-   นิทรรศการเฉลิมพระเกียรติ เป็นการจัดแสดงพระราชกรณียกิจของสมเด็จพระนางเจ้าสิริกิติ์
    พระบรมราชินีนาถ ทางด้านต่างๆ ประกอบด้วย พระราชกรณียกิจด้านการศึกษา,
    ด้านสาธารณสุข และสังคมสงเคราะห์, พระราชดำริเกี่ยวกับการอนุรักษ์เต่าทะเล,
    พระราชินีกับกำเนิดโครงการ ศิลปาชีพ, พระราชกรณียกิจด้านศาสนา, พระราชภารกิจใน 3
    จังหวัดชายแดนภาคใต้ และภาพพระราชินี ทรงผ้าไทยเสด็จฯ ไปทั่วหล้า

-   ซุ้มกิจกรรม รวมทั้งสิ้น 10 ซุ้ม ประกอบไปด้วย

-   ซุ้มกระถางมะลิบอกรัก

-   ซุ้มช่อมะลิสื่อรัก

-   ซุ้มการ์ดบอกรัก

-   ซุ้มโอเล่ คิวตี้ (Ole Cutie)

-   ซุ้มพวงกุญแจบอกรัก

-   ซุ้มร้อยลูกปัด

-   ซุ้มปั้นจิ๋ว

-   ซุ้มมาลัยใบตอง

-   ซุ้มตรวจสุขภาพคุณแม่

-   ซุ้มถ่ายภาพแม่-ลูก

-   กิจกรรมบนเวที

-   การแสดงเทิดพระเกียรติ 80 พรรษา มหาราชินี

-   การแข่งขันคู่ซี้ ME&MOM

-   มินิคอนเสิร์ตจากศิลปิน เฟย์ ฟางแก้ว และคุณแม่

-   พิธีจุดเทียนชัยถวายพระพร โดยผู้บริหาร MBK CENTER ศิลปิน เฟย์ ฟางแก้ว และคุณแม่
    พร้อมด้วยเหล่าพสกนิกรชาวไทยกว่า 500
    คนร่วมใจกันจุดเทียนชัยถวายพระพรพร้อมกันทั่วประเทศ บริเวณลานกิจกรรม MBK Avenue
    ชั้นG MBK Center

กิจกรรมวันพ่อแห่งชาติ

“ถนนศิลปะ แห่งอัครศิลปิน”

เนื่องในโอกาสวันพ่อแห่งชาติประจำปี 2555 บริษัท เอ็ม บี เค จำกัด(มหาชน) ผู้บริหาร MBK
Center ร่วมกับกรุงเทพมหานคร และสำนักงานเขตปทุมวัน จัดงานวันพ่อแห่งชาติ ประจำปี 2555
ภายใต้ชื่องาน “ถนนศิลปะ แห่งอัครศิลปิน” เมื่อวันที่ 5 ธันวาคม 2555 เวลา 13.00 – 19.30
น. ณ ลานกิจกรรม MBK Avenue ชั้น G MBK Center

วัตถุประสงค์

  1. เพื่อให้ประชาชนได้แสดงความจงรักภักดี
  และร่วมถวายพระพรในวโรกาสวันเฉลิมพระชนมพรรษา 85 พรรษา
  ของพระบาทสมเด็จพระเจ้าอยู่หัว

  2. เพื่อเป็นการส่งเสริมให้เด็กและเยาวชน รวมถึงประชาชนทั่วไป มีสำนึกที่ดีในพระคุณบิดา
  และตระหนักถึงความสำคัญของสถาบันครอบครัว

  3. เพื่อเป็นการสร้างแรงบันดาลใจที่ดีแก่ประชาชน และเยาวชน
  ในการยึดถือพระองค์ท่านเป็นแบบอย่างการเป็นพ่อผู้นำทางสว่าง พ่อผู้สร้างวิชาชีวิตแก่พสกนิกร

  4. เพื่อจัดกิจกรรมเสริมสร้างความสัมพันธ์ที่ดีระหว่างองค์กร ร้านค้าภายในศูนย์การค้า
  หน่วยงานภาครัฐและเอกชน

กิจกรรมภายในงาน

-   กิจกรรมวาดภาพเทิดพระเกียรติ 85 พรรษา ความยาว 85 เมตร โดยศิลปิน ดารา
    นักศึกษาจากคณะจิตรกรรมประติมากรรมและภาพพิมพ์ มหาวิทยาลัยศิลปากร
    นิสิตจากจุฬาลงกรณ์มหาวิทยาลัย นักเรียนจากโรงเรียนปลูกจิต โรงเรียนวัดปทุมวนาราม
    โรงเรียนวัดบรมนิวาส โรงเรียนปทุมวัน และโรงเรียนวัดดวงแข บริเวณลานกิจกรรม MBK
    AVENUE ชั้น G MBK CENTER

-   นิทรรศการภาพถ่ายฝีพระหัตถ์
    เป็นการจัดแสดงภาพถ่ายฝีพระหัตถ์ของพระบาทสมเด็จพระเจ้าอยู่หัว ซึ่งเป็นภาพที่หาชมได้ยาก

-   กิจกรรม Work Shop ด้านงานศิลปะ ประกอบด้วยซุ้มประติมากรรมการปั้น
    และระบายสีตุ๊กตากระต่าย พร้อมทั้ง ซุ้มสอนวาดภาพลายเส้นรูปในหลวง

-   กิจกรรมบนเวที

    -   การแสดงเทิดพระเกียรติ 85 พรรษา

    -   สัมภาษณ์พูดคุยเกี่ยวกับคู่พ่อลูกดารา แตงโม ภัทรธิดา พัชรวีระพงษ์ และคุณพ่อโสภณ
        พัชรวีระพงษ์

    -   มินิคอนเสิร์ตจากศิลปิน กัน นภัทร อินทร์ใจเอื้อ (กัน The Star 6) และคุณพ่อชํานาญ
        อินทร์ใจเอื้อ

-   การแสดงศิลปวัฒนธรรมไทยเทิดพระเกียรติ ประกอบด้วย โขน มวยไทย เพลงพื้นบ้าน
    ดนตรีไทย และระนาด ซึ่งจัดแสดงเป็นถนนศิลปะ บริเวณลานกิจกรรม MBK Avenue ชั้น G
    MBK CENTER

-   พิธีจุดเทียนชัยถวายพระพร โดยผู้บริหาร MBK CENTER ศิลปินวงสไบ พร้อมด้วยเหล่า
    พสกนิกรชาวไทยกว่า 500 คนร่วมใจกันจุดเทียนชัยถวายพระพรพร้อมกันทั่วประเทศ
    บริเวณลานกิจกรรม MBK Avenue ชั้นG MBK Center

กิจกรรมด้านลูกค้าสัมพันธ์

MBK on Tour # 2

“เยือนถิ่นแม่น้ำบางปะกง กราบพระคู่เมือง ลือเลื่องหลวงพ่อโสธร

สักการะขอพรพระพิฆเนศ แวะชิมขนมขึ้นชื่อ ที่จังหวัดฉะเชิงเทรา”

โครงการ “เอ็ม บี เค ทัวร์บุญ หรือ MBK On Tour # 2” ณ จังหวัดฉะเชิงเทรา ในวันพุธที่ 26
กันยายน 2555 ซึ่งเป็นกิจกรรมท่องเที่ยว ทำบุญไหว้พระ แบบเช้าไป-เย็นกลับ
โดยมีรายละเอียดของกิจกรรม ดังนี้

ร่วมนมัสการหลวงพ่อพระพุทธโสธร ซึ่งเป็นพระพุทธรูปสำคัญ
ที่ประดิษฐานอยู่ในพระอุโบสถวัดโสธรวรารามวรวิหาร (วัดหลวงพ่อโสธร)
ซึ่งเป็นวัดเก่าแก่คู่บ้านคู่เมืองของจังหวัดฉะเชิงเทรา
ต่อด้วยการรับประทานอาหารกลางวันบนแพริมน้ำ พร้อมออกเดินทางไปยังวัดอุภัยภาติการาม
เพื่อเข้าสักการะขอพร หลวงพ่อซำปอกง ต่อด้วยเดินทางไปยังวัดจีนประชาสโมสร (เล่งฮกยี่)
หรือวัดมังกรแห่งวาสนา และสักการะมหาเทพแห่งความสำเร็จ
พร้อมชื่นชมความวิจิตรตระการตาของพระพิฆเนศปางนอนเสวยสุขที่ใหญ่ที่สุดในประเทศไทย ณ
อุทยานพระพิฆเนศ วัดสมานรัตนาราม ปิดท้ายด้วยการซื้อของฝากขึ้นชื่อของจังหวัดฉะเชิงเทรา

วัตถุประสงค์

  1. เพื่อส่งเสริมให้ผู้ประกอบการ ร้านค้าภายในศูนย์การค้า ได้มีโอกาสพบปะ
  และได้ทำกิจกรรมร่วมกัน

  2. เพื่อเชื่อมความสัมพันธ์อันดี ระหว่างบริษัทฯ กับผู้ประกอบการ ร้านค้าภายในศูนย์การค้า

  3. เพื่อสร้างความประทับใจแก่ผู้ประกอบการภายในศูนย์การค้า
  ที่ได้มีโอกาสทำกิจกรรมร่วมกับผู้บริหารของบริษัทฯ

  4. เพื่อเป็นการส่งเสริมภาพลักษณ์ที่ดีให้กับบริษัทฯ

[]

[]

[]

[]

[]

[]

[]

[]

รายงานคณะกรรมการตรวจสอบ

เรียน ท่านผู้ถือหุ้น

บริษัท เอ็ม บี เค จำกัด (มหาชน)

คณะกรรมการบริษัทมีมติกำหนดองค์ประกอบ คุณสมบัติ วาระการดำรงตำแหน่ง
และหน้าที่ความรับผิดชอบของคณะกรรมการตรวจสอบเป็นกฏบัตรไว้เป็นลายลักษณ์อักษร
ในรอบปีที่ผ่านมาคณะกรรมการตรวจสอบประกอบด้วยกรรมการอิสระ ดังนี้

1. ศาสตราจารย์ไพจิตร โรจนวานิช ประธานกรรมการตรวจสอบ

2. นางประคอง ลีละวงศ์ กรรมการตรวจสอบ

3. นายประชา ใจดี กรรมการตรวจสอบ

หัวหน้าสายตรวจสอบภายในของบริษัทฯ ทำหน้าที่เลขานุการคณะกรรมการตรวจสอบ

คณะกรรมการตรวจสอบปฏิบัติหน้าที่ตามที่คณะกรรมการบริษัทมอบหมาย และตามกฎบัตรของ
คณะกรรมการตรวจสอบ ซึ่งสอดคล้องกับข้อกำหนดของตลาดหลักทรัพย์แห่งประเทศไทย
โดยในรอบระยะเวลาบัญชีปี 2555 คณะกรรมการตรวจสอบได้ประชุมรวม 16 ครั้ง
กรรมการตรวจสอบทุกคนได้เข้าร่วมประชุมครบทุกครั้ง
และได้สรุปรายงานผลการประชุมให้คณะกรรมการบริษัททราบ
สรุปสาระสำคัญของภารกิจในรอบปีได้ดังนี้

  รายงานทางการเงิน

คณะกรรมการตรวจสอบได้สอบทานงบการเงินรายไตรมาส และงบการเงินประจำปีของบริษัท
รวมทั้งงบการเงินรวมของบริษัทและบริษัทย่อยร่วมกับผู้สอบบัญชี ฝ่ายจัดการ
และสายตรวจสอบภายใน โดยพิจารณาในประเด็นสำคัญพร้อมให้คำแนะนำ
รวมข้อคิดเห็นที่เป็นประโยชน์เพื่อให้มั่นใจว่ากระบวนการควบคุมภายในในการ
จัดทำงบการเงินของบริษัทฯ มีความถูกต้องเชื่อถือได้
ทั้งมีการเปิดเผยข้อมูลที่สำคัญอย่างเพียงพอและทันเวลาต่อผู้ใช้งบการเงิน
สอดคล้องกับกฎหมายและประกาศต่างๆที่เกี่ยวข้อง กฎเกณฑ์ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ทั้งเป็นไปตามมาตรฐานการรายงานทางการเงิน
นอกจากนี้คณะกรรมการตรวจสอบได้ประชุมร่วมกับผู้สอบบัญชีโดยไม่มีผู้บริหารหรือฝ่ายจัดการเข้าร่วมประชุมด้วย
เพื่อซักถามประเด็นต่างๆ
จากผลการตรวจสอบของผู้สอบบัญชีปรากฏว่าผู้สอบบัญชีไม่มีข้อมูลหรือข้อสังเกตเป็นพิเศษจากการตรวจสอบแต่ประการใด

รายการเกี่ยวโยงหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาและให้ความเห็นเกี่ยวกับรายการเกี่ยวโยงกัน
หรือรายการที่อาจมีความขัดแย้งทางผลประโยชน์ของบริษัทฯ และบริษัทย่อย
โดยยึดหลักความระมัดระวัง ความสมเหตุสมผล และคำนึงถึงประโยชน์ของผู้มีส่วนได้เสียของบริษัท
รวมทั้งการเปิดเผยข้อมูลอย่างเพียงพอ ตามเงื่อนไขที่ตลาดหลักทรัพย์ฯกำหนด

การควบคุมภายในและการบริหารความเสี่ยง

คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯและบริษัทย่อย
โดยพิจารณาจากรายงานของสายตรวจสอบภายในและของผู้สอบบัญชี
เพื่อประเมินความเพียงพอเหมาะสมและความมีประสิทธิภาพของระบบการควบคุมภายใน
การบริหารจัดการความเสี่ยงของบริษัท การดำเนินงานของฝ่ายบริหารที่สอดคล้องกับนโยบาย
และอำนาจอนุมัติที่กำหนดไว้

การปฏิบัติตามกฎหมายและข้อกำหนด

คณะกรรมการตรวจสอบได้สอบทานการดำเนินงานของบริษัทฯ
ว่าเป็นไปตามกฎหมายว่าด้วยหลักทรัพย์และตลาดหลักทรัพย์ฯ ข้อกำหนดของตลาดหลักทรัพย์ฯ
และกฎหมายที่เกี่ยวข้องกับธุรกิจของบริษัทฯ และรับทราบการเปลี่ยนแปลงกฏเกณฑ์ต่างๆ
ที่มีผลกระทบต่อการดำเนินธุรกิจของบริษัท

การกำกับดูแลกิจการ

คณะกรรมการตรวจสอบได้สอบทานให้บริษัทมีการบริหารจัดการตามหลักการของการกำกับดูแลกิจการที่ดี
เพื่อให้การปฏิบัติงานมีความโปร่งใส และเป็นธรรม
สร้างความเชื่อมั่นและเชื่อถือได้ให้แก่ผู้มีส่วนได้เสีย

การกำกับดูแลงานตรวจสอบภายใน

คณะกรรมการตรวจสอบได้พิจารณาความเป็นอิสระของสายตรวจสอบภายใน ขอบเขตการปฏิบัติงาน
แผนการตรวจสอบประจำปี พิจารณารายงานผลการตรวจสอบ
การติดตามผลการแก้ไขตามรายงานการตรวจสอบ
ให้คำแนะนำในการพัฒนาปรับปรุงการปฏิบัติงานตรวจสอบให้มีประสิทธิภาพ
พิจารณาความเหมาะสมของ งบประมาณ จำนวนบุคลากร การฝึกอบรมและพัฒนาบุคลากร
รวมทั้งการประเมินผลงานประจำปีของ สายตรวจสอบภายใน

การพิจารณาคัดเลือกผู้สอบบัญชีและการกำหนดค่าตอบแทน

คณะกรรมการตรวจสอบได้พิจารณาคัดเลือกผู้สอบบัญชีและค่าตอบแทน โดยพิจารณาถึงความรู้
ความสามารถ ประสบการณ์ และคุณภาพงานของผู้สอบบัญชีในรอบปีที่ผ่านมา สถานะของผู้สอบบัญชี
ข้อจำกัดที่มีสาระสำคัญ หรือข้อกำหนดของตลาดหลักทรัพย์ฯ หรือหน่วยงานอื่นที่เกี่ยวข้อง
ให้มั่นใจว่าผู้สอบบัญชีมีความเป็นอิสระและเป็นกลางในการปฏิบัติงานอย่างแท้จริง

ทั้งนี้คณะกรรมการตรวจสอบได้พิจารณาผลการปฏิบัติงานของผู้สอบบัญชี บริษัทสำนักงาน เอินส์ท
แอนด์ ยัง จำกัด ในรอบระยะเวลาบัญชีปีที่ผ่านมา พร้อมทั้งพิจารณาค่าตอบแทนผู้สอบบัญชี
นำเสนอคณะกรรมการบริษัท โดยเห็นว่าเป็นผู้มีความเข้าใจธุรกิจของบริษัทฯ เป็นอย่างดี
ประกอบวิชาชีพด้วยความเป็นอิสระ
เป็นกลางและส่งมอบงานตรงตามเวลาอย่างสม่ำเสมอซึ่งคณะกรรมการบริษัทได้เสนอที่ประชุมสามัญผู้ถือหุ้นประจำปี
2555 แต่งตั้งให้บริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัทฯ
โดยมีรายชื่อผู้สอบบัญชี ดังนี้

นางสาวรัตนา จาละ ผู้สอบบัญชีรับอนุญาตเลขที่ 3734 และ/หรือ

นายโสภณ เพิ่มศิริวัลลภ ผู้สอบบัญชีรับอนุญาตเลขที่ 3182 และ/หรือ

นางนงลักษณ์ พุ่มน้อย ผู้สอบบัญชีรับอนุญาตเลขที่ 4172 และ/หรือ

นางสาวสุมาลี รีวราบัณฑิต ผู้สอบบัญชีรับอนุญาตเลขที่ 3970

สำหรับระยะเวลาบัญชี สิ้นสุดวันที่ 31 ธันวาคม 2555 ผู้สอบบัญชีที่ทำหน้าที่รับรองงบการเงินของ
บริษัทฯ ได้แก่ นางสาวรัตนา จาละ

คณะกรรมการตรวจสอบมีความเห็นว่าในรอบระยะเวลาบัญชีสิ้นสุดวันที่ 31 ธันวาคม 2555
บริษัทฯจัดให้มีระบบการควบคุมภายในที่โปร่งใสเพียงพอและเหมาะสม
ครอบคลุมการปฏิบัติงานที่มีความเสี่ยง
และมีกระบวนการที่ช่วยให้เกิดความมั่นใจว่าการปฏิบัติงานของบริษัทฯ
เป็นไปตามกฎหมายที่เกี่ยวข้อง โดยมีการกำกับดูแลกิจการที่ดี
ตลอดจนมีการจัดทำและเปิดเผยข้อมูลในรายงานทางการเงินของบริษัทฯอย่างเพียงพอและเชื่อถือได้

  ศาสตราจารย์ไพจิตร โรจนวานิช

  ประธานกรรมการตรวจสอบ

  26 กุมภาพันธ์ 2556

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินเฉพาะกิจการ
และงบการเงินรวมของบริษัทและบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี ซึ่งงบการเงินสำหรับปีสิ้นสุดวันที่
31 ธันวาคม 2555 จัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายการบัญชีที่เหมาะสมและถือปฏิบัติอย่างสม่ำเสมอ ใช้ดุลยพินิจอย่างระมัดระวัง
และประมาณการที่สมเหตุสมผลในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้สามารถสะท้อนฐานะการเงิน ผลการดำเนินงาน และกระแสเงินสดได้อย่างถูกต้อง โปร่งใส
เป็นประโยชน์ต่อผู้ถือหุ้นและนักลงทุนทั่วไป
และได้ผ่านการตรวจสอบจากผู้สอบบัญชีรับอนุญาตจากบริษัท สำนักงาน เอินส์ท แอนด์ ยัง จำกัด
ซึ่งให้ความเห็นอย่างไม่มีเงื่อนไข
โดยในการตรวจสอบบริษัทได้ให้การสนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี

คณะกรรมการบริษัทได้จัดให้มีและดำรงไว้ซึ่งระบบการบริหารความเสี่ยง ระบบการควบคุมภายใน
การตรวจสอบภายใน และการกำกับดูแลที่เหมาะสมและมีประสิทธิผล
เพื่อให้มั่นใจว่าข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัทและป้องกันความเสี่ยง
ตลอดจนเพื่อไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ทั้งนี้ คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระทั้งสิ้นเป็นผู้ดูแลรับผิดชอบการสอบทานนโยบายการบัญชี
และรับผิดชอบเกี่ยวกับคุณภาพของรายงานทางการเงิน การสอบทานระบบการควบคุมภายใน
การตรวจสอบภายใน และระบบการบริหารความเสี่ยง
ตลอดจนพิจารณาการเปิดเผยข้อมูลรายการเกี่ยวโยงระหว่างกันอย่างครบถ้วน เพียงพอ
และเหมาะสม
โดยความเห็นของคณะกรรมการตรวจสอบปรากฏอยู่ในรายงานจากคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่า
ระบบการควบคุมภายในโดยรวมของบริษัทมีความเพียงพอและเหมาะสม
และสามารถสร้างความเชื่อมั่นอย่างมีเหตุผลได้ว่างบการเงินเฉพาะกิจการ
และงบการเงินรวมของบริษัทและบริษัทย่อย สำหรับปีสิ้นสุดวันที่ 31 ธันวาคม 2555
มีความเชื่อถือได้ โดยถือปฏิบัติตามมาตรฐานการบัญชีที่รับรองทั่วไป
และปฏิบัติถูกต้องตามกฎหมายและกฎระเบียบที่เกี่ยวข้อง

นายบันเทิง ตันติวิท นายสุเวทย์ ธีรวชิรกุล

ประธานกรรมการ ประธานเจ้าหน้าที่บริหารและกรรมการผู้อำนวยการ

รายงานคณะกรรมการสรรหาและพิจารณาค่าตอบแทน

คณะกรรมการบริษัทฯ ได้อนุมัติจัดตั้งคณะกรรมการสรรหาและพิจารณาค่าตอบแทน เมื่อวันที่ 23
กุมภาพันธ์ 2550 ปัจจุบันคณะกรรมการสรรหาและพิจารณาค่าตอบแทนประกอบด้วยกรรมการจำนวน
3 ท่าน ดังนี้

  1. ร้อยตำรวจโทฉัตรชัย บุญยะอนันต์ ประธานกรรมการสรรหาและพิจารณาค่าตอบแทน

  (กรรมการอิสระ)

  2. นายศุภเดช พูนพิพัฒน์ กรรมการสรรหาและพิจารณาค่าตอบแทน

3. นางผาณิต พูนศิริวงศ์ กรรมการสรรหาและพิจารณาค่าตอบแทน

(กรรมการอิสระ)

คณะกรรมการสรรหาและพิจารณาค่าตอบแทน
ทำหน้าที่สรรหาผู้ที่เห็นสมควรดำรงตำแหน่งกรรมการบริษัท และนำเสนอคณะกรรมการบริษัทฯ
หรือที่ประชุมผู้ถือหุ้น
รวมทั้งสรรหาและพิจารณาค่าตอบแทนตำแหน่งประธานเจ้าหน้าที่บริหารและกรรมการผู้อำนวยการ
โดยในแต่ละปีจะพิจารณาผลการปฏิบัติงานของประธานเจ้าหน้าที่บริหารและกรรมการผู้อำนวยการ

สำหรับปี 2555
คณะกรรมการสรรหาและกำหนดค่าตอบแทนได้ปฏิบัติหน้าที่ตามที่ได้รับมอบหมายอย่างรอบคอบ
ระมัดระวัง สมเหตุสมผล โดยได้มีการประชุมรวมทั้งสิ้น 2 ครั้ง
เพื่อพิจารณาทบทวนและเสนอชื่อบุคคลที่มีคุณสมบัติเหมาะสมตามกฎหมายและกฎเกณฑ์ที่เกี่ยวข้องกับการดำรงตำแหน่งกรรมการบริษัทแทนตำแหน่งกรรมการบริษัทที่ต้องออกตามวาระ
อีกทั้งพิจารณาค่าตอบแทนของคณะกรรมการบริษัทฯ คณะกรรมการชุดต่างๆ
เพื่อนำเสนอต่อคณะกรรมการบริษัทฯ และที่ประชุมสามัญผู้ถือหุ้น เพื่อพิจารณาแต่งตั้ง
รวมทั้งเปิดโอกาสให้ผู้ถือหุ้นสามารถเสนอชื่อบุคคลที่เห็นว่ามีความเหมาะสม
เพื่อคัดเลือกเป็นกรรมการได้
ส่วนการพิจารณาค่าตอบแทนของประธานเจ้าหน้าที่บริหารและกรรมการผู้อำนวยการ
พิจารณาตามความเหมาะสมกับภาระหน้าที่ความรับผิดชอบที่ได้รับมอบหมาย
และผลการดำเนินงานของบริษัทโดยเปรียบเทียบกับเป้าหมายของบริษัทฯ
รวมทั้งสภาพความเป็นจริงทางเศรษฐกิจ
โดยเปรียบเทียบกับอัตราค่าตอบแทนของบริษัทในอุตสาหกรรมที่มีลักษณะใกล้เคียงกัน

  ร้อยตำรวจโทฉัตรชัย บุญยะอนันต์

  ประธานกรรมการสรรหาและพิจารณาค่าตอบแทน